

**«2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 2 нче кушымтаның 3 пунктындагы җиденче абзацы белән үзенең конституциячел хокуклары һәм ирекләре бозылуга карата гражданка Г.Н. Юсипова шикаятен карауга алудан баш тарту турында**

Казан шәһәре 2016 елның 8 ноябре

Татарстан Республикасы Конституция суды, Рәисе Ф.Г. Хөснетдинов, судьялары Р.Ф. Гафиятуллин, Л.В. Кузьмина, Р.Г. Сәхиева, А.А. Хамматова, А.Р. Шакараев составында,

суд утырышында «Татарстан Республикасы Конституция суды турында» Татарстан Республикасы Законының 44 статьясы нигезендә гражданка Г.Н. Юсипова шикаятен алдан өйрәнгән судья Л.В. Кузьмина бәяләмәсен тыңлаганнан соң

**ачыклады:**

1. Татарстан Республикасы Конституция судына гражданка Г.Н. Юсипова «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 2 нче кушымтаның 3 пунктындагы җиденче абзацы белән үзенең конституциячел хокуклары һәм ирекләре бозылуга карата шикаять белән мөрәҗәгать итте.

Дәгъвалана торган норма социаль наем килешүе һәм дәүләт яки муниципаль торак фондына караган торак урыннарга наем килешүе буенча торак урыннарны яллаучыларга, шулай ук күпфатирлы йорт белән идарә итү ысулын сайлау турында һәм (яки) гомуми җыелышта торак урыннарны карап тоту өчен түләү күләмен билгеләү турында карар кабул итмәгән күпфатирлы йортлардагы урыннар милекчеләренә 2016 елның 1 июленнән 2016 елның 31 декабренә кадәрге чор өчен контейнер мәйданнарын карап тотуга түләүне айга торак урынның гомуми мәйданының 1 кв. метрыннан 0,29 сум күләмендә билгели.

Шикаятьтән һәм аңа кушымта итеп бирелгән документлар күчермәләреннән аңлашылганча, мөрәҗәгать итүче — Казан шәһәрендәге күпфатирлы йорттагы торак урын милекчесе һәм ул контейнер мәйданнарын карап тоту хезмәте өчен дәгъвалана торган нигезләмә буенча түләп бара. Шул ук вакытта ул күрсәткәнчә, дәгъвалана торган нигезләмәдә контейнер мәйданнарын карап тоту өчен тариф билгеләү икеләтә түләү алынуга китерә. Үз позициясен нигезләп, мөрәҗәгать итүче карала торган норманың әлеге нигезләмәләргә каршы килүен күрсәтә: «Күпфатирлы йортлар белән идарә итү өлкәсендә конкуренцияне үстерү чаралары турында» Татарстан Республикасы Министрлар Кабинетының 2010 елның 9 апрелендәге 251 номерлы карары белән расланган Күпфатирлы йорттагы уртак мөлкәтне карап тоту һәм ремонтлау буенча эшләрнең һәм хезмәтләрнең минималь исемлегенең 2.5 һәм 3.2 пунктчалары, алар нигезендә контейнер мәйданнарын җыештыру йорт яны территориясен карап тоту буенча эшләр исемлегенә керә, шулай ук «Халыкка күрсәтелә торган торак һәм коммуналь хезмәтләрнең сыйфатын һәм алар өчен түләү күләменең нигезле булуын арттыру турында» Татарстан Республикасы Министрлар Кабинетының 2010 елның 9 апрелендәге 250 номерлы карары белән расланган Торак хезмәтләре күрсәткән өчен түләү күләмен хисаплап чыгару буенча методик тәкъдимнамәләрнең контейнер мәйданнарын карап тотуга чыгымнарның «Каты көнкүреш калдыкларын читкә чыгару» хезмәте тарифы структурасына кертелүен күздә тота торган 3 бүлеге.

Бәян ителгәннәр нигезендә гражданка Г.Н. Юсипова Татарстан Республикасы Конституция судыннан «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 2 нче кушымтаның 3 пунктындагы җиденче абзацын Татарстан Республикасы Конституциясенең 28 (беренче һәм икенче өлешләр), 29 (беренче өлеш), 49, 51 һәм 55 статьяларына туры килми дип тануны сорый.

2. Россия Федерациясе Торак кодексының 154 статьясындагы 2 өлешенең 1 пункты белән үзара бәйләнештә 156 статьясындагы 1 өлеше нигезендә торак урын һәм коммуналь хезмәтләр өчен түләүгә күпфатирлы йорттагы урын милекчесе өчен күпфатирлы йорттагы уртак милекне законнар таләпләре нигезендә карап тотуны тәэмин итәрлек күләмдә билгеләнгән күпфатирлы йорттагы уртак милекне карап тоту һәм аңа агымдагы ремонт ясауга түләү керә. Күрсәтелгән Кодексның 39 статьясындагы 3 өлеше буенча күпфатирлы йорттагы урыннар милекчеләренең уртак өлешле милек хокукында булган уртак милекләрен карап тоту буенча мөнәсәбәтләр Россия Федерациясе Хөкүмәтенең 2006 елның 13 августындагы 491 номерлы карары белән расланган Күпфатирлы йорттагы уртак милекне карап тоту кагыйдәләре (алга таба — Кагыйдәләр) белән җайга салына. Кагыйдәләрнең 2 пунктындагы «е» һәм «ж» пунктчалары нигезендә уртак милек составына яшелләндерү һәм төзекләндерү элементлары белән күпфатирлы йорт урнашкан җир кишәрлеге һәм күрсәтелгән җир кишәрлеге чикләрендә урнашкан һәм күпфатирлы йортка хезмәт күрсәтү, аны эксплуатацияләү һәм төзекләндерү өчен каралган башка объектлар керә. Күрсәтелгән Кагыйдәләр буенча уртак милекне карап тотуга шул исәптән гомуми кулланылыштагы урыннарны, шулай ук уртак милек составына керә торган җир кишәрлеген җыештыру һәм санитар-гигиеник чистарту; каты һәм сыек көнкүреш калдыкларын читкә чыгару; уртак милек составына кергән җир кишәрлегендә урнашкан әлеге күпфатирлы йортка хезмәт күрсәтү, аны эксплуатацияләү һәм төзекләндерү өчен каралган объектларны карап тоту, аларга агымдагы һәм капиталь ремонт ясау керә (11 пунктның «г», «д», «з» пунктчалары).

Россия Федерациясе Хөкүмәтенең 2013 елның 3 апрелендәге 290 номерлы карары белән расланган Күпфатирлы йорттагы уртак милекне тиешенчә карап тотуны тәэмин итү өчен кирәкле хезмәтләр һәм эшләрнең минималь исемлегенең III бүлегендәге 24 пунктының алтынчы абзацы һәм 25 пунктының өченче абзацы белән билгеләнгәнчә, күпфатирлы йортның уртак милегенең йорт яны территориясендә урнашкан контейнер мәйданнарын җыештыру күпфатирлы йорттагы уртак милекне карап тоту буенча эшләр һәм хезмәтләргә карый.

Россия Федерациясе Торак кодексының 39 статьясындагы 1 һәм 2 өлешләре белән үзара бәйләнештә 158 статьясындагы 1 өлеше нигезендә күпфатирлы йорттагы урыннар милекчеләре уртак милекне карап тотуга чыгымнарны, әлеге мөлкәткә уртак милек хокукындагы өлешләренә карап, күпфатирлы йорттагы торак урынны карап тоту һәм ремонтлау өчен түләүне кертү юлы белән үз өсләренә алырга тиеш. Әлеге Кодексның 37 статьясындагы 1 өлеше буенча күпфатирлы йорттагы уртак мөлкәткә уртак милек хокукында шул йорттагы урын милекчесенең өлеше күрсәтелгән урынның гомуми мәйданы күләменә пропорциональ була.

Шул ук вакытта Россия Федерациясе Торак кодексының 156 статьясындагы 7 һәм 8 өлешләре мәгънәсеннән чыгып, торак милекчеләре ширкәте яисә торак кооперативы яки башка махсуслаштырылган кулланучылар кооперативы төзелмәгән күпфатирлы йорттагы торак урынны карап тоту өчен түләү күләме, шулай ук күпфатирлы йорттагы уртак милекне карап тоту һәм ремонтлауга чыгымнарны каплау белән бәйле мәҗбүри түләүләр күләме андый йорттагы урыннар милекчеләренең гомуми җыелышында яки торак милекчеләре ширкәтенең идарә органнары яисә торак кооперативының идарә органнары яки башка махсуслаштырылган кулланучылар кооперативының идарә органнары тарафыннан билгеләнә. Күпфатирлы йорттагы урыннар милекчеләренең торак өлкәсендә бәяләр билгеләүне җайга салуга хокукларының өстенлеген законнар дәрәҗәсендә беркетеп, Россия Федерациясе Торак кодексы 156 статьясының 3 өлеше һәм 158 статьясының 4 өлеше нигезендә шуны күздә тота: әгәр торак урыннар милекчеләре күпфатирлы йорт белән идарә итү ысулын сайлап алу турында карар кабул итмәгән һәм (яки) үзләренең гомуми җыелышында торак урынны карап тоту өчен түләү күләмен билгеләү турында карар кабул итмәгән булсалар, мондый күләм җирле үзидарә органы тарафыннан билгеләнә.

Үзенең хокукый табигате буенча дәгъвалана торган муниципаль норматив хокукый акт күпфатирлы йорт белән идарә итү ысулын сайлап алу һәм (яки) торак урыннарны карап тоту өчен түләү күләмен хезмәт күрсәтү төрләре буенча билгеләү турында мөстәкыйль карар кабул итү хокукларыннан файдаланмаган күпфатирлы йортлардагы урыннар милекчеләренә кагыла. Дәгъвалана торган хокукый җайга салу Казан шәһәре муниципаль берәмлеге Башкарма комитеты тарафыннан үзенә бирелгән вәкаләтләр чикләрендә кабул ителгән, югарыда китерелгән федераль законнар нигезләмәләренә таянган һәм күпфатирлы йортлардагы урыннар милекчеләренең үзләренең гомуми җыелышында шул исәптән контейнер мәйданнарын карап тоту өчен түләү күләмен билгеләү, аны кертү шартлары һәм тәртибе турында карар кабул итү хокукын гамәлгә ашыруларында чикләүләр куймый. Димәк, дәгъвалана торган норматив нигезләмәдә аның Татарстан Республикасы Конституциясенә туры килү-килмәве мәсьәләсендә билгесезлек юк, шуңа күрә «Татарстан Республикасы Конституция суды турында» Татарстан Республикасы Законының 46 статьясындагы беренче өлешенең 2 пункты белән үзара бәйләнештә 39 статьясындагы икенче өлешенең 1 пункты нигезендә мөрәҗәгать итүченең шикаяте карала алмый.

Дәгъвалана торган норманың «Күпфатирлы йортлар белән идарә итү өлкәсендә конкуренцияне үстерү чаралары турында» Татарстан Республикасы Министрлар Кабинетының 2010 елның 9 апрелендәге 251 номерлы карары белән расланган Күпфатирлы йорттагы уртак мөлкәтне карап тоту һәм ремонтлау буенча эшләрнең һәм хезмәтләрнең минималь исемлегенең һәм «Халыкка күрсәтелә торган торак һәм коммуналь хезмәтләрнең сыйфатын һәм алар өчен түләү күләменең нигезле булуын арттыру турында» Татарстан Республикасы Министрлар Кабинетының 2010 елның 9 апрелендәге 250 номерлы карары белән расланган Торак хезмәтләре күрсәткән өчен түләү күләмен хисаплап чыгару буенча методик тәкъдимнамәләрнең аерым нигезләмәләренә каршы килүе турындагы мөрәҗәгать итүченең дәлилләренә карата шуны билгеләп үтәргә кирәк: шикаять әлеге өлешендә Татарстан Республикасы Конституция суды тарафыннан карауга шулай ук алына алмый, чөнки муниципаль норматив хокукый актның законга буйсынулы норматив хокукый актка туры килү-килмәве турындагы мәсьәләне хәл итү Татарстан Республикасы Конституция судының Татарстан Республикасы Конституциясенең 109 статьясы һәм «Татарстан Республикасы Конституция суды турында» Татарстан Республикасы Законының 3 статьясы белән билгеләнгән компетенциясенә керми.

Бәян ителгәннәр нигезендә, «Татарстан Республикасы Конституция суды турында» Татарстан Республикасы Законының 3 статьясына, 39 статьясындагы икенче өлешенең 1 пунктына, 46 статьясындагы беренче өлешенең 1 һәм 2 пунктларына, 66 статьясындагы бишенче өлешенә, 67 статьясындагы беренче һәм икенче өлешләренә, 69, 72, 73 һәм 101 статьяларына таянып, Татарстан Республикасы Конституция суды

**билгеләде:**

1. «2016 елга Казан шәһәренең торак фондына караган торак бинадан файдаланган өчен (наем өчен түләү), торак биналарны карап тоткан өчен түләү күләме турында» 2015 елның 23 декабрендәге 4459 номерлы Казан шәһәре муниципаль берәмлеге Башкарма комитеты карарына 2 нче кушымтаның 3 пунктындагы җиденче абзацы белән үзенең конституциячел хокуклары һәм ирекләре бозылуга карата гражданка Г.Н. Юсипова шикаятен карауга алудан баш тартырга, чөнки «Татарстан Республикасы Конституция суды турында» Татарстан Республикасы Законы билгеләгән таләпләр нигезендә шикаять карала алмый, ә мөрәҗәгать итүче куйган мәсьәләне хәл итү Татарстан Республикасы Конституция суды карамагына керми.

2. Бу шикаять буенча Татарстан Республикасы Конституция суды Билгеләмәсе катгый һәм аңа карата шикаять бирелми.

3. Әлеге Билгеләмәнең күчермәсен гражданка Г.Н. Юсиповага, Казан шәһәре муниципаль берәмлеге Башкарма комитетына һәм Татарстан Республикасы Министрлар Кабинетына җибәрергә.

4. Әлеге Билгеләмә «Татарстан Республикасы Конституция суды хәбәрләре»ндә басылып чыгарга тиеш.

**№ 19-О Татарстан Республикасы**

**Конституция суды**